title: Inpaichthys kerri
text: Inpaichthys kerri (Géry & Junk, 1977) ye una especie de peix tropical d'augua dulza d'a familia Characidae, d'entre 4 y 5 cm de lonchitut en os masclos, y d'entre 4,5 y 5,5 cm en as fembras adultas. Ye una especie natural d'os ríos de gran parte de l'interior d'America d'o Sud, y sen troba poblacions salvaches dende os rigachuelos d'o Pantanal de Mato Grosso, en o sud de Brasil, dica os afluyents de y o propio río Amazonas, en o norte d'o mesmo país. Habita en auguas someras, sin de guaire prefundidat, pero con freqüencia plenas de densa vechetación.
  
  En Espanya se'l comercializa con o nombre de Falso tetra emperador, per lo pareixito fisico tan prencipal que tienen con Nematobrycon palmeri (o verdader «tetra emperador») con el que a sobén se'l entivoca. No ye cosa guaire extraordinaria de trobar exemplars d'Inpaichthys kerri que s'ofreixen erroniament como tetras emperador en as botigas d'animals. Un obserbador conoixedor d'as especies detectará la presencia d'aleta adiposa en I kerri, que no existe en Nematobrycon palmeri, a mida bella mica más chiqueta d'o "falso" emperador (si sen contimpara exemplars de tot adultos), y a forma un poquet más afusada d'os Inpaichthys. Tamién reciben o nombre de «Tetra de Kerr» u «Tetra kerri».
  
  Inpaichthys kerri ye una especie con un evident dimorfismo sexual, con as fembras más grans que no os masclos. Os masclos tienen, a demés, l'aleta anal bella mica más desarrollada. Os masclos tienen l'aleta adiposa (caracteristica d'a familia Characidae) de color azulenca, mientres que en as fembras ye d'a mesma color que la resta d'o cuerpo. A coloración cheneral d'o cuerpo ye marrón de fundo, con una brillura metalica carateristica d'ista especie que fa que seguntes como les i incide a luz en as escatas pareixca que cambean de color dende azulenca u dica morada enta narancha u viceversa, conforme l'animal chira u se mueve. Ista coloración ye el que fa que en a literatura anglofona sen suelga decir Blue tetra («tetra azul»). Tienen una faixa negra central, ampla y bien definida, que les recorre tot lo cuerpo per cada costato, dindo dende a coda dica la cabeza. A forma d'o cuerpo ye de fuso, más fina que no en altras especies de tetra, con una natación áchil y rapeda.
  
  O suyo comportamiento ye temido y pacefico, trobando-se-los de normal amagaus d'entre a vechetación. Son más niervudos que no os tetras emperador verdaders, estando más amagadizos en l'aquario. Como tamién pasa con qualques especies de peixes que tradicionalment se describen como paceficas en a bibliografía (p. ex. Hasemania nana u Thayeria boehlkei), en situacions d'alta densidat de población de peixes en l'aquario, os exemplars d'Inpaichthys kerri pueden manifestar conductas territorials que no se solen trobar descritas en os libros, encorrendo-se d'entre ellos u dica a las altras especies que i convivan.
  
  Imáchens
  
  Referencias
  
  Vinclos externos
  
  kerri
  Tetras
  Fauna d'America
  Peixes d'acuario d'augua dulce